Imtella' Awwissu 29, 2021 - Aġġornata 29 Ta' Awwissu, 2021 5:30pm L-aħħar ritratt li qatt tellgħet Nicole Gee, surġent marittimu tal-Istati Uniti, kien hi tħaddan tarbija qalb il-kaos quddiem l-ajruport ta' Kabul. Mar-ritratt hija kitbet li tħobb ħafna xogħolha. Nicole Gee kienet fost il-militari li għenu ċittadini Amerikani u Afgani jitilqu mill-pajjiż b'mod sigur permezz ta' xi titjira. Sfortuntament, hija kienet waħda mit-tlettax-il suldat li tilfet ħajjitha waqt il-qadi ta' dmirijietha fi splużjoni li seħħet f'Kabul. Nicole, li kellha biss 23 sena minn Kalifornja, ingħaqdet mas-suldati fl-2017. Hija kienet deskritta bħala tfalja determinata. Ftit jiem qabel ma mietet missierha kien bagħtilha messaġġ biex jgħidilha li hu kburi biha. Missierha deskrivieha bħala l-bint perfetta li qatt ma tagħtu inkwiet. Kollega tagħha qalet li sal-aħħar nifs tagħha għamlet dak li kienet tħobb tgħin lil ħaddieħor.